**PATVIRTINTA**

Kazlų Rūdos „Saulės“ mokyklos direktoriaus 2023 m. vasario 22 d. įsakymu Nr. V- 5

**KAZLŲ RŪDOS „SAULĖS“ MOKYKLOS MOKINIŲ LANKOMUMO PRIEŽIŪROS TVARKOS APRAŠAS**

 **I.BENDROJI DALIS**

1.Kazlų Rūdos „Saulės“ mokyklos mokinių lankomumo priežiūros tvarkos aprašas (toliau tekste Aprašas) reglamentuoja mokytojų, dalykų mokytojų, klasių auklėtojų, pagalbos mokiniui specialistų, Vaiko gerovės komisijos, kitų darbuotojų veiklą užtikrinant mokinių pamokų lankomumą, stiprinant kontrolę ir vykdant pamokų nelankymo prevenciją.

2.Kazlų Rūdos „Saulės“ mokyklos darbuotojai vadovaujasi Lietuvos Respublikos Švietimo Įstatymu, Vaiko teisių apsaugos pagrindų įstatymu, Mokyklos nuostatais, vidaus darbo tvarkos taisyklėmis, priėmimo į mokyklą sutartimi, direktoriaus įsakymais ir šiuo Aprašu.

3. Mokinių lankomumo apskaita fiksuojama e. dienyne, neatvykimą į pamoką žymint raide „n“. Organizuojant nuotolinį ugdymą, mokiniai privalo dalyvauti virtualiose pamokose (sinchroniniam ir asinchroniniam ugdymui skirtose pamokose) ir mokinių lankomumas žymimas el. dienyne ta pačia tvarka.

* 1. **PRALEISTŲ PAMOKŲ PATEISINIMO KRITERIJAI**

4.**Pateisintomis** laikomos praleistos pamokos:

4.1**.dėl mokinio ligos ar vizito pas gydytoją** (pateikiant pažymą ar kitą pateisinantį dokumentą, pateikiamą ne vėliau, kaip kitą dieną po praleidimo laikotarpio).

4.2.**dėl tikslinių iškvietimų** (iš anksto pateikiant iškvietimą ar jo kopiją) į policijos komisariatą; teismą; Vaiko teisių apsaugos skyrių; Pedagoginę psichologinę tarnybą ir pan.;

4.3.**dėl kitų svarbių priežasčių** (iš anksto iškabinant direktoriaus įsakymo kopiją su mokinių sąrašu):mokinio atstovavimas mokyklą tarptautiniuose, respublikiniuose, regioniniuose, savivaldybės ar mokyklos organizuojamuose konkursuose, olimpiadose, konferencijose, sporto varžybose ir pan. įteisintas mokyklos direktoriaus įsakymu, neatvykimas į pamoką žymimas raide R;

4.4.**dėl svarbių šeimos aplinkybių** (dėl šeimos švenčių, artimųjų ligos, mirties ir pan.) tėvai (globėjai) teikia rašytinį pranešimą mokyklos direktoriui (pageidautina prieš nelankymo dieną, bet ne vėliau, kaip kitą dieną po praleidimo); **su tėvais išvykus į pažintinę (poilsinę) kelionę -** tėvai (globėjai) ne vėliau kaip prieš 3 darbo dienas iki išvykos Mokyklos direktoriui privalo pateikti prašymą sudaryti galimybę vaikui mokytis savarankiškai. Dėl išvykų su tėvais praleistos pamokos skaičiuojamos, kaip praleistos dėl kitų priežasčių;

4.5.**dėl nepalankių oro sąlygų**:kai oro temperatūra -20 laipsniai šalčio ir žemesnė 1-5 klasių mokiniams ir kai -25 laipsniai šalčio ar žemesnė 6-12 klasių mokiniams,audros,liūties, uragano; autobuso, vežančio mokinius į mokyklą, neatvykimo;

4.6.**dėl mokinio, sunegalavusio pamokų metu** ir turinčio, klasės auklėtojo, socialinio pedagogo ar administracijos leidimą dėl blogos savijautos toliau nedalyvauti pamokose.

5. **Nepateisinamomis** laikomos praleistos pamokos, kai mokinys (mokinio tėvai, globėjai) nepateikė pateisinančių dokumentų. Už kiekvieną praleistą be pateisinamos priežasties pamoką ar dieną mokinys (mokinio tėvai, globėjai) privalo pasiaiškinti raštu.

**III. LANKOMUMO REGISTRACIJA, APSKAITA IR PREVENCIJA**

6. Už Mokyklos mokinių lankomumo apskaitą atsakingas socialinis pedagogas. Jis kiekvieną mokymosi dieną stebi mokinių lankomumą elektroniniame dienyne. Klasės auklėtojo teikimu sudaro vengiančių lankyti mokyklą ar atskiras pamokas Mokyklos mokinių sąrašą, individualiai dirba su Mokyklą nelankančiais mokiniais ir jų šeimomis, analizuoja pamokų praleidimo priežastis, kartu su mokiniu, jo tėvais (globėjais) ir klasės auklėtoju, kitais Mokyklos specialistais ieško sprendimo būdų. Rekomenduoja klasės auklėtojui kreiptis į Vaiko gerovės komisiją dėl sudėtingesnių nelankymo atvejų.

7.Už atskiros klasės mokinių lankomumą atsakingas klasės auklėtojas. Jis kasdien stebi ir kontroliuoja klasės mokinių lankomumą. Sistemina ir saugo nelankymą pateisinančius dokumentus, įskaitant elektroninio pašto, elektroninio dienyno žinutes/pranešimus ir kt.; elektroniniame dienyne tvarko praleistų pamokų apskaitą. Individualiai dirba su pamokas nelankančiais, vėluojančiais mokiniais ir jų tėvais (globėjais). Už pamokas, praleistas be pateisinamos priežasties, iš mokinio ar jo tėvų (globėjų) pareikalauja rašytinio pasiaiškinimo. Reikalui esant, pagalbos kreipiasi į socialinį pedagogą ar rašo prašymą mokinio elgesį svarstyti Vaiko gerovės komisijoje.

8. Dalyko mokytojas atsakingas už mokomojo dalyko pamokų lankomumo apskaitą. Elektroniniame dienyne raide „n“ pažymi, jei mokinys nedalyvavo pamokoje. Jei direktoriaus įsakymu patvirtintas mokinio nedalyvavimas pamokoje, raide R.

9. Vaiko gerovės komisija klasės auklėtojo prašymu kviečiasi pokalbiui blogai lankantį mokinį bei jo tėvus (globėjus) aptarti nelankymo priežastis, teikia rekomendacijas mokyklos direktoriui dėl nuobaudų ir skatinimo sistemoje numatytų priemonių taikymo.

10. Kiti Mokyklos darbuotojai:

10.1. budėtojas vaizdo stebėjimo sistemos pagalba stebi mokinių judėjimą viešosiose Mokyklos erdvėse pamokos metu, kilus įtarimui dėl mokinio piktybinio nedalyvavimo pamokoje, pabėgimo, informuoja socialinį pedagogą;

11. Mokinio tėvai (globėjai) telefoniniu pranešimu ir/ar žinute informuoja mokyklos socialinį pedagogą, ar kitą atsakingą asmenį, klasės auklėtoją, kad neišleido vaiko į mokyklą, pageidautina per pusvalandį nuo ugdomosios veiklos pradžios, bet ne vėliau, kaip kitą dieną po praleidimo.

**IV. NUOBAUDŲ IR SKATINIMO SISTEMA**

12.Mokiniui, vengiančiam lankyti pamokas, mokyklą ar nelankančiam mokyklos, individualiai (priklausomai nuo situacijos) taikomos šios nuobaudos:

12.1. mokytojo, klasės auklėtojo pastaba elektroniniame dienyne;

12.2. socialinio pedagogo žodinė pastaba;

12.3. mokinio svarstymas Vaiko gerovės komisijoje (kviečiami tėvai, globėjai);

12.4. direktoriaus įsakymu pareikštas papeikimas;

12.5. siūlymas vienašališkai nutraukti mokymosi sutartį (jei mokiniui yra daugiau nei 16 metų);

12.6. mokinys Lietuvos Respublikos vaiko minimalios ir vidutinės priežiūros įstatymo nustatytais pagrindais ir tvarka gali būti perkeltas į kitą mokyklą arba jam gali būti skirta kita minimalios ar vidutinės priežiūros priemonė;

12.7. mokiniui (įstatymų numatytais atvejais jo tėvams (globėjams), nuolat ir sistemingai vengiančiam lankyti mokyklą, taikoma administracinė atsakomybė ir pateikiama informacija savivaldos ar teisėsaugos institucijoms.

13.Mokiniui, nepraleidusiam per pusmetį nė vienos pamokos, direktoriaus įsakymu reiškiamas pagyrimas.

**V. BAIGIAMOSIOS NUOSTATOS**

14. Mokiniai pasirašytinai supažindinami su šiais nuostatais kiekvienų mokslo metų rugsėjo mėnesio pirmąją savaitę.

15.Tėvai su šiais nuostatais supažindinami elektroniniu paštu ar žinute per elektroninį dienyną.

16.Tvarka skelbiama mokyklos internetinėje svetainėje.